次韻章壻道祖倧山居
作者：葛勝仲
朝代：宋

paragraphs: 我本丘壑人，負乘輙致寇。
歸來臥湖海，夢斷三接晝。
尚餘憂國心，带眼日驚痩。
騰装居景山，飄飄雲出岫。
門無長者轍，相見誰肯就。
吾甥相國孫，款我裹糧糗。
禅關有聖解，已語則無咎。
兩庵同相攸，卜鄰殆天授。
登盤無檳榔，客居必見宥。
富貴應自知，不詢唐舉壽。